text: 
  FN-kilder siger, at en lufthavnsbygning er blevet ødelagt. Området 
  omkring Holiday Inn-hotellet i den bosniske hovedstad er også blevet 
  bombarderet med morterer af de stridende parter, der har øget presset 
  på hinanden op til den internationale fredskonference om Jugoslavien, 
  der skal finde sted i London på onsdag.
  
  Det serbisk dominerede nyhedsbureau Tanjug har tidligere rapporteret, at
   omkring 1.700 artillierigranater er havnet inden for de serbisk 
  dominerede områder inden for et døgn.
  
  Omkring 20 soldater og civile er blevet dræbt under bombardementet, 
  sagde Tanjug, men tallene er endnu ikke blevet bekræftet.
  
  FN-debat Bosnien-Hercegovina fik i går en strøm af støtte og sympati 
  fra FN's generalforsamling, hvor islamiske lande opfordrede til militær 
  magtanvendelse til fordel for den betrængte republik.
  
  " Debatten må sende en klar besked til dem, der er ansvarlige for 
  lemlæstelsen af Bosnien-Hercegovina, om at det internationale samfunds 
  tålmodighed er sluppet op, og at yderligere voldshandlinger og 
  manglende overholdelse af internationale normer ikke vil blive tilladt, 
  " sagde Tyrkiets FN-ambassadør, Mustafa Aksin.
  
  
  
  